Afrikaans is plesierig en buitelanders leer dit sóAlexander Mickel (Foto: Vanessa Ly Pham) Vir enigeen wat nie die stories van Alexander Mickel (Duitsland), Fabien Lécuyer (Bretagne, Frankryk), Greg Senior (Skotland), Augusto Romeo (Argentinië) en Kota Ito (Japan) ken nie, kan dit na ŉ resep vir die spreekwoordelike Babelse verwarring klink. Wat dit eintlik is, is ŉ storie van mense wat deur die uniekheid van die Afrikaanse taal en kultuur aangeraak is en dié taal op eie houtjie begin aanleer het. Alexander, Fabien, Greg en Augusto woon nie self in Suid-Afrika nie, maar hulle lesersbriewe oor Afrikaans is op Maroela Media gepubliseer. (Die briewe is gepubliseer net soos wat dit aan ons gestuur is en dus nie geredigeer of teksversorg nie.) Kota het onlangs Suid-Afrika toe gekom om sy Engels te verbeter en hy het intussen ook begin om Afrikaans en Xhosa te leer. In sy brief, “ŉ Afrikaanse brief vir jou uit Duitsland”, skryf Alexander dat hy Afrikaans geleer het uit Engelse oefenboeke. “My Afrikaans het beter geraak; tekste kon ek gou goed verstaan. Toe koop ek my eerste Afrikaanse boek “Geskiedenis van Suid-Afrika. Van voortye tot vandag” deur Fransjohan Pretorius.” Alexander Mickel (Foto: Vanessa Ly Pham) Mettertyd het hy al hoe meer uitgereik na Afrikaanse taalgebruikers en so het daar baie vriendskappe ontwikkel. “Al die mense skryf Afrikaans vir my asof dit mý moedertaal is! Hulle stel my gereeld bloot aan sekere idiome en vaste uitdrukkings. As ek sekere dinge nie verstaan het nie, verduidelik hulle met graagte wat dit beteken. Dit help my om dié mense en hulle taal te leer ken. Ek sien hoe ryk, snaaks en soms hoe kwesbaar Afrikaans is. Ek het aan mense en hulle taal geheg geraak. En dis net dié wat dit spesiaal maak. ŉ Taal is niks sonder die mense wat dit praat nie. Ek leer nie net die taal nie, ek is ook besig met die mense. Afrikaans het so ŉ deel van my lewe geword. “Ek weet nie eens of ek ooit Suid-Afrika toe kan gaan om die taal in haar tuiste toe te pas nie. Nogtans is ek besig met die taal – my Engels het amper “verdwyn”, omdat ek so baie besig is met Afrikaans en ek dink dit spreek boekdele.” Greg het ook Afrikaans met behulp van boeke aangeleer. Hy skryf in sy brief, “ŉ Afrikaanse brief uit Skotland”: Greg Senior (Foto verskaf) “Ek hou van lees en geskiedenis, daarom het my vakansieboek oor die Tweede Boereoorlog gehandel. Hierdie oorlog was nie een waarvan ek het baie geweet nie, behalwe dat ‘Dutch farmers’ het die Britte ŉ bloedneus gegee. Na die eerste paar hoofstukke was ŉ belangstelling in die Boere geskep, maar na die laaste hoofstuk ŉ sterk respek. “Miskien was die rede eksotiese plekname soos Helpmekaar en Bloemfontein. Of miskien dit was die feit dat ŉ klein volkie het vir drie jare teen die grootste moondheid in die wereld uitgehou. Terug in Skotland ek het alles oor die Afrikaners opgeëet – Jan van Riebeek, Die Groot Trek, die Twee Vryheids Oorloë en selfs Danie Botha se liedjies! Ek was so goed opgevoed dat ek het geweet die Hilux is die bakkie agter die boer (of so sê die advertensies).” In Februarie 2020 het hy sy eerste Afrikaansles gehad en hy het byna onmiddellik aanklank by die Afrikaner gevind. “Ek weet hierdie is ŉ groot veralgemening, maar eerstens was Afrikaners nie bang om hul God te verheerlik nie (probeer in Skotland oor die televisie of radio oor Die Here te praat en jou loopbaan sal baie vinnig verby wees). Tweedens, Afrikaners hou van hul kultuur, taal en geskiedenis. Laastens, myns insiens, Afrikaners is plat op die aarde, hardwerkende, eerlike mense.” Augusto Romeo en Juliet (Foto verskaf) Augusto het aan die begin van 2020, en aan die begin van die wêreldwye Covid-19-pandemie, ŉ belangstelling gekweek in Afrikaans en die geskiedenis van Suid-Afrika. Hy het ŉ Afrikaanse brief aan sy vrou, Juliet, geskryf: Hierdie brief is in ŉ pragtige taal vir ŉ mooi en wonderlik vrou. Juliet maak my dat laat my wees ŉ persoon wat elke dag meer liefhet Afrikáans… amper soos lief ek vir haar is. Sy doen my te voel dat ek loop in ŉ plek met die son en die horison terwyl stralend sonneblome toon aandadigheid met my gevoel. In sy leserbrief “ŉ Afrikaanse brief uit Argentinië” brei ook uit op die maniere hoe hy Afrikaans geniet en die taal bemeester. “Ek hou van Afrikáans musiek, Karen Zoid in haar ewige stem. ‘Die heuwel fantasties’, Francois Van Coke.” Ek lees ook graag Afrikaanse boeke, veral Deon Meyer. “My eerste boek was Die vrou in die blou mantel en nou het ek Wie met vuur speel gekoop.” Fabien se brief “Dis hoekom ’n Fransman van Bretagne Afrikaans leer praat het” laat ŉ mens besef hoe wonderlik dit eintlik is om in ŉ meertalige land te bly. Hy verduidelik dat daar in Bretagne net drie tale gepraat word en dat Frankryk ŉ gesentraliseerde staat is wat “poog om ons plaaslike tale stadig dood te maak”. Fabien Lécuyer (Foto verskaf) “In Suid-Afrika is daar 11 amptelike tale, in Frankryk is daar net een. Ons moet veg om ons plaaslike tale lewendig te hou. Soms is ons ongelukkig selfs gedwing om geweld te gebruik met aanvalle teen die staat.” Iets wat onlangs vir hom ŉ gevoel van hoop vir die toekoms gegee het, is die Franse nasionale departement van onderwys se erkenning van Wes-Vlaams, in sy woorde kan dit “as ŉ soort kleinniggie van Afrikaans beskou word”. Hy sluit hierby aan deur uit te brei oor sy bewondering van die boere se taalstryd en dat ŉ mens nie ontmoedig moet word wanneer Afrikaans bedreig word nie. “Dus, al weet ek dat Afrikaans aangeval word deur die ANC-staat en deur hegemoniese Engels, bewonder ek die Boere se gees van verset en die hardkoppigheid waarmee hulle hul taal en kultuur wil red. “Hou aan met jou stryd! Jou stryd is regverdig en as jy dit verloor, sal jou kinders geassimileer word in die Anglo-Saksiese hegemonie, die voorkamer van die groot wêreld-dorp. Hulle sal nie meer Boere, of selfs Suid-Afrikaners wees nie, hulle sal uitruilbare dele van ŉ “gemiddelde”, smaaklose globale kultuur wees.” Die Japannees Anakouta bly in Hermanus en hy deel graag sy vordering met Afrikaans op Instagram en TikTok. Kyk hier na ŉ video op sy profiel kota_from_japan waarin hy ewe trots demonstreer hoe sy uitspraak van Afrikaans verbeter het: A post shared by Anakouta (@kota__from__japan)